CELEX: 32018R1645
Language: mt
Date: 2018-07-13 00:00:00
Title: Regolament Delegat tal-Kummissjoni (UE) 2018/1645 tat-13 ta' Lulju 2018 li jissupplimenta r-Regolament (UE) 2016/1011 tal-Parlament Ewropew u tal-Kunsill fir-rigward tal-istandards tekniċi regolatorji dwar il-forma u l-kontenut tal-applikazzjoni għal rikonoxximent mal-awtorità kompetenti tal-Istat Membru ta' referenza u tal-preżentazzjoni tal-informazzjoni fin-notifika lill-Awtorità Ewropea tat-Titoli u s-Swieq (ESMA) (Test b'rilevanza għaż-ŻEE.)

5.11.2018   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 274/36
               
            
         REGOLAMENT DELEGAT TAL-KUMMISSJONI (UE) 2018/1645
         tat-13 ta' Lulju 2018
         li jissupplimenta r-Regolament (UE) 2016/1011 tal-Parlament Ewropew u tal-Kunsill fir-rigward tal-istandards tekniċi regolatorji dwar il-forma u l-kontenut tal-applikazzjoni għal rikonoxximent mal-awtorità kompetenti tal-Istat Membru ta' referenza u tal-preżentazzjoni tal-informazzjoni fin-notifika lill-Awtorità Ewropea tat-Titoli u s-Swieq (ESMA)
         (Test b'rilevanza għaż-ŻEE)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) 2016/1011 tal-Parlament Ewropew u tal-Kunsill tat-8 ta' Ġunju 2016 dwar l-indiċi użati bħala parametri referenzjarji fi strumenti finanzjarji u kuntratti finanzjarji jew dwar il-kejl tal-prestazzjoni ta' fondi ta' investiment u li jemenda d-Direttivi 2008/48/KE u 2014/17/UE u r-Regolament (UE) Nru 596/2014 (1), u b'mod partikolari l-Artikolu 32(9) tiegħu,
         Billi:
         
                     (1)
                  
                  
                     Amministratur tal-parametri referenzjarji li jinsab f'pajjiż terz jista' japplika għar-rikonoxximent fl-Unjoni. Fl-applikazzjoni għar-rikonoxximent, dak l-amministratur irid jipprovdi rappreżentazzjoni komprensiva tal-arranġamenti, il-politiki u l-proċeduri li jkun stabbilixxa sabiex jissodisfa r-rekwiżiti applikabbli stipulati fir-Regolament (UE) 2016/1011. Dan ir-Regolament għandu l-għan li jiżgura li l-awtoritajiet kompetenti fl-Unjoni kollha jirċievu informazzjoni uniformi u konsistenti minn amministraturi tal-parametri referenzjarji f'pajjiżi mhux tal-UE li japplikaw għar-rikonoxximent.
                  
               
                     (2)
                  
                  
                     L-applikazzjoni għar-rikonoxximent jenħtieġ li tinkludi informazzjoni dwar l-għażla tal-Istat Membru ta' referenza, skont l-Artikolu 32(4) tar-Regolament (UE) 2016/1011, u dwar ir-rappreżentant legali fl-Istat Membru ta' referenza. Dak it-tagħrif jenħtieġ li jippermetti lill-awtorità kompetenti tal-Istat Membru ta' referenza sabiex tiżgura ruħha li l-Istat Membru ta' referenza jkun ġie identifikat b'mod korrett u li rappreżentant legali tal-amministratur f'pajjiż mhux tal-UE jkun stabbilit f'dak l-Istat Membru u jkollu s-setgħa li jaġixxi kif meħtieġ mir-Regolament (UE) 2016/1011.
                  
               
                     (3)
                  
                  
                     Sabiex l-awtorità kompetenti tivvaluta jekk ikunx hemm kunflitti ta' interess li jirriżultaw mill-interessi kummerċjali tas-sidien tal-applikant li jistgħu jaffettwaw l-indipendenza tal-applikant, u b'hekk ixekklu l-preċiżjoni u l-integrità tal-parametri referenzjarji tiegħu, l-applikant jenħtieġ li jipprovdi informazzjoni dwar l-attivitajiet tas-sidien tiegħu u s-sjieda tal-impriżi sidien tiegħu.
                  
               
                     (4)
                  
                  
                     L-applikant jenħtieġ li jipprovdi informazzjoni dwar il-kompożizzjoni, il-funzjonament u l-grad ta' indipendenza tal-korpi ta' governanza tiegħu, sabiex l-awtorità kompetenti tkun tista' tivvaluta jekk l-istruttura ta' governanza korporattiva tkunx tiżgura l-indipendenza tal-amministratur tal-parametri referenzjarji għall-ikkalkular u l-evitar ta' kunflitti ta' interess.
                  
               
                     (5)
                  
                  
                     Għall-finijiet tal-valutazzjoni kif kunflitti ta' interess jiġu eliminati jew immaniġġati u ddivulgati, l-applikant jenħtieġ li jipprovdi lill-awtorità kompetenti bi spjegazzjoni dwar kif kwalunkwe kunflitti ta' interess jiġu identifikati, irreġistrati, immaniġġati, mitigati, evitati u rimedjati.
                  
               
                     (6)
                  
                  
                     Bl-għan li jippermetti lill-awtorità kompetenti sabiex tevalwa l-pertinenza u s-solidità tal-istruttura tal-kontroll intern, tas-sorveljanza u tal-qafas tar-responsabbiltà, il-fornitur applikant jenħtieġ li jipprovdi lill-awtorità kompetenti bl-informazzjoni dwar il-politiki u l-proċeduri għall-monitoraġġ tal-attivitajiet tal-forniment ta' parametru referenzjarju jew ta' familja ta' parametri referenzjarji.
                  
               
                     (7)
                  
                  
                     L-applikazzjoni għal rikonoxximent jenħtieġ li tinkludi informazzjoni li turi li l-kontrolli fuq id-dejta tal-input, li fuq il-bażi tagħhom huma kkalkulati l-parametri referenzjarji pprovduti mill-applikanti, ikunu adegwati biex ikun żgurat li dik id-dejta tkun rappreżentattiva, preċiża u integra.
                  
               
                     (8)
                  
                  
                     Bil-għan li tippermetti lill-awtorità kompetenti tevalwa jekk il-parametri referenzjarji fornuti mill-applikant ikunux addattati biex ikomplu jintużaw jew biex prospettivament jibdew jintużaw fl-Unjoni, bl-għan finali li l-inklużjoni tagħhom fir-reġistru tal-Artikolu 36 tar-Regolament (UE) 2016/1011, lista tal-punti ta' riferiment kollha pprovduti mill-applikant li diġà qed jintużaw fl-Unjoni jew li huma maħsuba għal użu futur fl-Unjoni u deskrizzjoni tagħhom jenħtieġ li jiġu pprovduti mal-applikazzjoni għal rikonoxximent.
                  
               
                     (9)
                  
                  
                     Informazzjoni dwar in-natura u l-karatteristiċi tal-parametri referenzjarji pprovduti mill-applikanti hija rilevanti sabiex turi lill-awtorità kompetenti jekk il-valutazzjoni ta' konformità mar-rekwiżiti applikabbli tar-Regolament (UE) 2016/1011 għandhiex titwettaq b'referenza għal xi waħda mis-sistemi speċjali applikabbli għal parametri referenzjarji ta' dejta regolata u għal parametri referenzjarji tal-komoditajiet li ma jkunux ibbażati fuq sottomissjonijiet minn kontributuri li fil-maġġoranza tagħhom ikunu entitajiet taħt superviżjoni, kif stipulat fir-Regolament (UE) 2016/1011.
                  
               
                     (10)
                  
                  
                     Meta l-applikant ikun jikkunsidra wieħed jew aktar mill-parametri referenzjarji tiegħu bħala sinifikanti jew mhux sinifikanti, jenħtieġ li jinkludi fl-applikazzjoni għal rikonoxximent informazzjoni fuq il-livell tal-użu ta' dawn il-parametru referenzjarji fl-Unjoni, b'tali mod li l-awtorità kompetenti tkun tista' tevalwa jekk il-kategorizzazzjoni bħala sinifikanti jew mhux sinifikanti tkunx korretta. Parametri referenzjarji fornuti mill-applikant li jkunu għadhom mhumiex qed jintużaw fl-Unjoni u li jkunu inklużi fl-applikazzjoni għar-rikonoxximent bil-għan tal-użu prospettiv tagħhom fl-Unjoni huma, f'konformità mal-punt (27) tal-Artikolu 3(1) tar-Regolament (UE) 2016/1011, meqjusa bħala parametri referenzjarji mhux sinifikanti.
                  
               
                     (11)
                  
                  
                     Dan ir-Regolament huwa bbażat fuq l-abbozz ta' standards tekniċi regolatorji ppreżentat mill-Awtorità Ewropea tat-Titoli u s-Swieq (ESMA) lill-Kummissjoni.
                  
               
                     (12)
                  
                  
                     L-ESMA wettqet konsultazzjonijiet pubbliċi miftuħa dwar l-abbozz tal-istandards tekniċi regolatorji li dan ir-Regolament huwa bbażat fuqhom, analizzat il-kostijiet u l-benefiċċji potenzjali relatati u talbet l-opinjoni tal-Grupp tal-Partijiet Konċernati tat-Titoli u s-Swieq stabbilit skont l-Artikolu 37 tar-Regolament (UE) Nru 1095/2010 tal-Parlament Ewropew u tal-Kunsill (2).
                  
               
                     (13)
                  
                  
                     L-amministraturi jenħtieġ li jingħataw żmien biżżejjed biex jippreparaw l-applikazzjonijiet u biex jiżguraw il-konformità mar-rekwiżiti ta' dan ir-Regolament u l-istandards tekniċi regolatorji msemmija fl-Anness. Dan ir-Regolament jenħtieġ għalhekk li jibda japplika xahrejn wara li jkun daħal fis-seħħ,
                  
               ADOTTAT DAN IR-REGOLAMENT:
         
            Artikolu 1
            Rekwiżiti ġenerali
            
               1.   Amministratur li jkun jinsab f'pajjiż terz meta japplika għar-rikonoxximent skont l-Artikolu 32 tar-Regolament (UE) 2016/1011 għandu jipprovdi l-informazzjoni elenkata fl-Anness.
            
            
               2.   Meta l-applikant ikun ħalla barra xi informazzjoni meħtieġa, l-applikazzjoni għandha tinkludi spjegazzjoni dwar ir-raġuni għaliex dik l-informazzjoni ma tkunx ġiet ipprovduta.
            
         
         
            Artikolu 2
            Format tal-applikazzjoni
            
               1.   L-applikazzjoni għal rikonoxximent għandha tiġi ppreżentata fil-lingwa uffiċjali jew f'waħda mil-lingwi uffiċjali tal-Istat Membru ta' referenza, sakemm mhux indikat mod ieħor fl-Anness. Id-dokumenti msemmija fil-punt 8 tal-Anness għandhom jiġu ppreżentati f'lingwa komuni fl-isfera tal-finanzi internazzjonali jew fil-lingwa uffiċjali jew f'waħda mil-lingwi uffiċjali tal-Istat Membru ta' referenza.
            
            
               2.   L-applikazzjoni għal rikonoxximent għandha tiġi ppreżentata b'mezzi elettroniċi jew, jekk aċċettat mill-awtorità kompetenti rilevanti, f'forma stampata. Dawk il-mezzi elettroniċi għandhom jiżguraw li l-kompletezza, l-integrità u l-kunfidenzjalità tal-informazzjoni jinżammu matul it-trażmissjoni. L-applikant għandu jiżgura li kull dokument jidentifika b'mod ċar għal liema rekwiżit speċifiku ta' dan ir-Regolament ikun qed jirreferi għalih.
            
         
         
            Artikolu 3
            Informazzjoni speċifika dwar il-politiki u l-proċeduri
            
               1.   Il-politiki u l-proċeduri stabbiliti biex jikkonformaw mar-rekwiżiti tar-Regolament (UE) 2016/1011 u deskritti f'applikazzjoni għandhom jinkludu dawn li ġejjin, jew ikunu akkumpanjati minnhom:
               
                           (a)
                        
                        
                           indikazzjoni tal-identità tal-persuna jew persuni responsabbli għall-approvazzjoni u l-manutenzjoni tal-politiki u l-proċeduri;
                        
                     
                           (b)
                        
                        
                           deskrizzjoni ta' kif il-konformità mal-politiki u l-proċeduri hija mmonitorjata u l-identità tal-persuna jew persuni responsabbli għal dan il-monitoraġġ;
                        
                     
                           (c)
                        
                        
                           deskrizzjoni tal-miżuri li jridu jittieħdu f'każ ta' ksur tal-politiki u tal-proċeduri.
                        
                     
            
               2.   Fejn applikant ikun kumpanija li tifforma parti minn grupp, huwa jista' jikkonforma mal-paragrafu 1 billi jippreżenta l-politiki u l-proċeduri tal-grupp tiegħu, fejn dawn ikunu marbuta mal-forniment ta' parametri referenzjarji.
            
         
         
            Artikolu 4
            Dħul fis-seħħ
            Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
            Għandu japplika mill-25 ta' Jannar 2019.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, it-13 ta' Lulju 2018.
            
               
                  Għall-Kummissjoni
               
               
                  Il-President
               
               Jean-Claude JUNCKER
            
         
         
            (1)  ĠU L 171, 29.6.2016, p. 1.
         
            (2)  Ir-Regolament (UE) Nru 1095/2010 tal-Parlament Ewropew u tal-Kunsill tal-24 ta' Novembru 2010 li jistabbilixxi Awtorità Superviżorja Ewropea (Awtorità Ewropea tat-Titoli u s-Swieq) u li jemenda d-Deċiżjoni Nru 716/2009/KE u jħassar id-Deċiżjoni tal-Kummissjoni 2009/77/KE (ĠU L 331, 15.12.2010, p. 84).
      
      
         
            ANNESS
            
               Informazzjoni li trid tiġi provduta fl-applikazzjoni għal rikonoxximent skont l-Artikolu 32 tar-Regolament (UE) 2016/1011
            
            
               TAQSIMA A — INFORMAZZJONI DWAR IL-FORNITUR U R-RAPPREŻENTANT ĠURIDIKU TIEGĦU FL-UNJONI
            
            1.   INFORMAZZJONI ĠENERALI
            
                        (a)
                     
                     
                        Isem sħiħ tal-applikant u Identifikatur tal-Entità Ġuridika (LEI).
                     
                  
                        (b)
                     
                     
                        Indirizz tal-uffiċċju fil-pajjiż fejn jinsab.
                     
                  
                        (c)
                     
                     
                        Status ġuridiku:
                     
                  
                        (d)
                     
                     
                        Sit web, jekk ikun hemm.
                     
                  
                        (e)
                     
                     
                        Fejn l-applikant ikun taħt superviżjoni fil-pajjiż barra mill-UE fejn ikun jinsab, informazzjoni dwar l-istatus ta' awtorizzazzjoni attwali tiegħu, inklużi l-attivitajiet li għalihom ikun awtorizzat, l-isem u l-indirizz tal-awtorità kompetenti tal-pajjiż ta' barra mill-UE u l-link għar-reġistru ta' dik l-awtorità kompetenti, fejn disponibbli; meta iktar minn awtorità waħda tkun responsabbli għas-superviżjoni, għandhom jingħataw id-dettalji tal-oqsma rispettivi ta' kompetenza;
                     
                  
                        (f)
                     
                     
                        Deskrizzjoni tal-operazzjonijiet tal-applikant fl-UE u f'pajjiżi li mhumiex fl-UE, kemm jekk ikun kif ukoll jekk ma jkunx soġġett għal xi regolamentazzjoni finanzjarja tal-UE jew minn barra l-UE, li jkunu rilevanti għall-attività tal-forniment ta' parametri referenzjarji, flimkien ma' deskrizzjoni ta' fejn dawn l-operazzjonijiet ikunu jsiru.
                     
                  
                        (g)
                     
                     
                        Fejn applikant ikun parti minn grupp, l-istruttura tal-grupp tiegħu, flimkien mat-tabella tas-sjieda, li turi r-rabtiet bejn kull impriża prinċipali u s-sussidjarji tagħha. L-impriżi u s-sussidjarji murija fit-tabella għandhom ikunu identifikati bl-isem sħiħ, l-istatus ġuridiku u l-indirizz tal-uffiċċju rreġistrat jew tal-uffiċċju prinċipali tagħhom.
                     
                  
                        (h)
                     
                     
                        Awtodikjarazzjoni ta' reputazzjoni tajba inklużi d-dettalji, jekk applikabbli, ta' kull:
                        
                                    (i)
                                 
                                 
                                    proċediment fil-passat u pendenti ta' natura dixxiplinari kontrihom (sakemm ma jkunx ġie miċħud);
                                 
                              
                                    (ii)
                                 
                                 
                                    rifjut ta' awtorizzazzjoni jew reġistrazzjoni minn awtorità finanzjarja;
                                 
                              
                                    (iii)
                                 
                                 
                                    irtirar ta' awtorizzazzjoni jew reġistrazzjoni minn awtorità finanzjarja.
                                 
                              
                  2.   RAPPREŻENTANT ĠURIDIKU FL-ISTAT MEMBRU TA' REFERENZA
            
                        (a)
                     
                     
                        Evidenza dokumentata li tappoġġa l-għażla tal-Istat Membru ta' referenza, b'applikazzjoni tal-kriterji stabbiliti fl-Artikolu 32(4) tar-Regolament (UE) 2016/1011.
                     
                  
                        (b)
                     
                     
                        Fir-rigward tar-rappreżentant ġuridiku stabbilit fl-Istat Membru ta' referenza kif stipulat fl-Artikolu 32(3) tar-Regolament (UE) 2016/1011:
                        
                                    (i)
                                 
                                 
                                    l-isem sħiħ;
                                 
                              
                                    (ii)
                                 
                                 
                                    it-titolu, f'każ ta' persuna fiżika, jew l-istatus ġuridiku, f'każ ta' persuna ġuridika;
                                 
                              
                                    (iii)
                                 
                                 
                                    l-att ta' inkorporazzjoni, l-artikli ta' assoċjazzjoni jew dokumenti kostituzzjonali oħra, f'każ ta' persuna ġuridika, u kjarifika ta' jekk hix taħt is-superviżjoni ta' awtorità superviżorja;
                                 
                              
                                    (iv)
                                 
                                 
                                    l-indirizz;
                                 
                              
                                    (v)
                                 
                                 
                                    l-indirizz tal-posta elettronika;
                                 
                              
                                    (vi)
                                 
                                 
                                    in-numru tat-telefon;
                                 
                              
                                    (vii)
                                 
                                 
                                    konferma bil-miktub tal-awtorità tar-rappreżentant ġuridiku biex jaġixxi f'isem l-applikant f'konformità mal-Artikolu 32(3) tar-Regolament (UE) 2016/1011;
                                 
                              
                                    (viii)
                                 
                                 
                                    dettalji dwar il-prestazzjoni tal-funzjoni ta' sorveljanza mir-rappreżentant ġuridiku relatata mal-attività ta' forniment ta' parametri referenzjarji li jistgħu jintużaw fl-Unjoni;
                                 
                              
                                    (ix)
                                 
                                 
                                    l-isem, it-titolu, l-indirizz, in-numru tat-telefon u l-indirizz tal-posta elettronika ta' persuna ta' kuntatt tar-rappreżentant ġuridiku.
                                 
                              
                  3.   STRUTTURA ORGANIZZATTIVA U GOVERNANZA
            
                        (a)
                     
                     
                        L-istruttura organizzattiva interna fir-rigward tal-bord tad-diretturi, tal-kumitati tal-ġestjoni għolja, tal-funzjoni ta' sorveljanza u kull korp intern ieħor li jeżerċita funzjonijiet maniġerjali sinifikanti involuti fil-forniment ta' parametru referenzjarju, inkluż:
                        
                                    (i)
                                 
                                 
                                    it-termini tar-referenza tagħhom, jew taqsira ta' dawn; kif ukoll
                                 
                              
                                    (ii)
                                 
                                 
                                    l-aderenza ma' kodiċijiet ta' governanza jew dispożizzjonijiet simili li jista' jkun hemm.
                                 
                              
                  
                        (b)
                     
                     
                        Proċeduri li jiżguraw li l-impjegati tal-amministratur u kull persuna fiżika oħra li s-servizzi tagħha jitqiegħdu għad-dispożizzjoni tiegħu jew li jkunu taħt il-kontroll tiegħu u li jkunu direttament involuti fil-forniment ta' parametru referenzjarju jkollhom il-ħiliet, l-għarfien u l-esperjenza meħtieġa għad-dmirijiet assenjati lilhom u joperaw fir-rigward tad-dispożizzjonijiet tal-Artikolu 4(7) tar-Regolament (UE) 2016/1011.
                     
                  
                        (c)
                     
                     
                        L-għadd ta' impjegati (temporanji u permanenti) (involuti fil-forniment ta' parametru referenzjarju.
                     
                  4.   KUNFLITTI TA' INTERESS
            
                        (a)
                     
                     
                        Politiki u proċeduri li jindirizzaw:
                        
                                    (i)
                                 
                                 
                                    kif kunflitti ta' interess attwali u potenzjali qed jiġu jew se jiġu identifikati, irreġistrati, immaniġġati, mitigati, prevenuti jew rimedjati;
                                 
                              
                                    (ii)
                                 
                                 
                                    ċirkostanzi partikolari li japplikaw għall-applikant jew għal xi parametru referenzjarju partikolari pprovdut mill-applikant u li jista' jintuża fl-Unjoni, li fir-rigward tagħhom huwa l-aktar probabbli li jinqalgħu kunflitti ta' interess, inkluż meta ġudizzju espert jew diskrezzjoni jiġu eżerċitati fil-proċess tad-determinazzjoni tal-parametru referenzjarju, fejn l-applikant ikun fl-istess grupp bħal utent ta' parametru referenzjarju u fejn il-fornitur ikun parteċipant fis-suq jew fir-realtà ekonomika li l-parametru referenzjarju jkun intenzjonat li jkejjel.
                                 
                              
                  
                        (b)
                     
                     
                        Għal parametru referenzjarju jew familja ta' parametri referenzjarji, lista ta' kull kunflitt ta' interessi materjali identifikat, flimkien mal-miżuri ta' mitigazzjoni rispettivi.
                     
                  
                        (c)
                     
                     
                        L-istruttura tal-politika ta' rimunerazzjoni, li tispeċifika l-kriterji użati biex tiġi determinata r-remunerazzjoni tal-persuni involuti direttament jew indirettament fl-attività ta' forniment tal-parametri referenzjarji.
                     
                  5.   STRUTTURA TAL-KONTROLL INTERN, SORVELJANZA U QAFAS TA' RENDIKONT
            
                        (a)
                     
                     
                        Politiki u proċeduri għall-monitoraġġ tal-attivitajiet tal-forniment ta' parametru referenzjarju jew ta' familja ta' parametri referenzjarji, inklużi dawk li għandhom x'jaqsmu ma':
                        
                                    (i)
                                 
                                 
                                    is-sistemi tat-teknoloġija tal-informatika;
                                 
                              
                                    (ii)
                                 
                                 
                                    il-ġestjoni tar-riskju, flimkien ma' analiżi tar-riskji li jistgħu jinqalgħu u li jistgħu jaffettwaw il-preċiżjoni, l-integrità u r-rappreżentattività tal-parametri referenzjarji fornuti jew il-kontinwità tal-attività ta' forniment, flimkien mal-miżuri ta' mitigazzjoni rispettivi;
                                 
                              
                                    (iii)
                                 
                                 
                                    il-kostituzzjoni, ir-rwol u t-tħaddim tal-funzjoni ta' sorveljanza, kif deskritti fl-Artikolu 5 tar-Regolament (UE) 2016/1011 u speċifikati ulterjorment fl-istandards tekniċi regolatorji adottati skont l-Artikolu 5(5) tar-Regolament (UE) 2016/1011 (1) jew il-prinċipji korrispondenti dwar il-parametri referenzjarji finanzjarji miftiehma mill-Organizzazzjoni Internazzjonali tal-Kummissjonijiet tat-Titoli (IOSCO) fis-17 ta' Lulju 2013 (“il-prinċipji IOSCO għall-parametri referenzjarji finanzjarji”), jew il-Prinċipji għall-Aġenziji tar-Rappurtar tal-Prezz taż-Żejt miftiehma mill-IOSCO fil-5 ta' Ottubru 2012 (“il-prinċipji IOSCO għall-PRAs”), kif applikabbli, inklużi proċeduri dwar il-ħatra, is-sostituzzjoni jew it-tneħħija ta' individwi fil-funzjoni ta' sorveljanza;
                                 
                              
                                    (iv)
                                 
                                 
                                    il-kostituzzjoni, ir-rwol u l-funzjonament tal-qafas ta' kontroll, kif deskritti fl-Artikolu 6 tar-Regolament (UE) 2016/1011 jew il-Prinċipji IOSCO għall-parametri referenzjarji finanzjarji jew għall-PRAs li jikkorrispondu miegħu, kif applikabbli, inklużi proċeduri dwar il-ħatra, is-sostituzzjoni jew it-tneħħija ta' individwi li huma responsabbli għal dan il-qafas;
                                 
                              
                                    (v)
                                 
                                 
                                    il-qafas tar-responsabbiltà kif deskritt fl-Artikolu 7 tar-Regolament (UE) 2016/1011 jew jew il-Prinċipji IOSCO għall-parametri referenzjarji finanzjarji jew għall-PRAs li jikkorrispondu miegħu, kif applikabbli, inklużi proċeduri dwar il-ħatra, is-sostituzzjoni jew it-tneħħija ta' individwi li huma responsabbli għal dan il-qafas.
                                 
                              
                  
                        (b)
                     
                     
                        Pjanijiet ta' kontinġenza biex jiġi ddeterminat u ppubblikat parametru referenzjarju fuq bażi temporanja.
                     
                  
                        (c)
                     
                     
                        Proċeduri għar-rappurtar intern tal-ksur tar-Regolament (UE) 2016/1011 mill-maniġers, l-impjegati, kif ukoll kull persuna fiżika oħra li s-servizzi tagħha jitqiegħdu għad-dispożizzjoni tal-fornitur jew taħt il-kontroll tiegħu.
                     
                  6.   ESTERNALIZZAZZJONI
            Fejn tiġi esternalizzata xi attività li tifforma parti mill-proċess għall-forniment ta' parametru referenzjarju jew familja ta' parametri referenzjarji:
            
                        (a)
                     
                     
                        l-arranġamenti tal-esternalizzazzjoni, inklużi ftehimiet fil-livell ta' servizz, li juru l-konformità mal-Artikolu 10 tar-Regolament (UE) 2016/1011 jew mal-Prinċipji IOSCO għall-parametri referenzjarji finanzjarji jew għall-PRAs li jikkorrispondu miegħu, kif applikabbli;
                     
                  
                        (b)
                     
                     
                        dettalji tal-funzjonijiet esternalizzati, sakemm din l-informazzjoni tkun diġà inkluża fil-kuntratti rilevanti;
                     
                  
                        (c)
                     
                     
                        politiki u proċeduri dwar is-sorveljanza tal-attivitajiet esternalizzati, sakemm din l-informazzjoni ma tkunx diġà inkluża fil-kuntratti rilevanti.
                     
                  7.   KONFORMITÀ MAL-PRINĊIPJI IOSCO
            
                        (a)
                     
                     
                        Fejn disponibbli, valutazzjoni minn awditur estern indipendenti dwar il-konformità mal-Prinċipji għall-parametri referenzjarji finanzjarji maqbula mill-Organizzazzjoni Internazzjonali tal-Kummissjonijiet tat-Titoli (International Organization of Securities Commissions - IOSCO) fis-17 ta' Lulju 2013 jew il-Prinċipji għall-Aġenziji tar-Rappurtar tal-Prezzijiet taż-Żejt miftiehma mill-IOSCO fil-5 ta' Ottubru 2012, kif applikabbli;
                     
                  
                        (b)
                     
                     
                        Fejn disponibbli, f'każijiet fejn l-applikant ikun soġġett għal superviżjoni, ċertifikazzjoni mogħtija mill-awtorità kompetenti tal-pajjiż ta' barra mill-UE fejn ikun jinsab l-applikant, li tiċċertifika l-konformità mal-prinċipji IOSCO msemmija fl-ittra (a).
                     
                  8.   INFORMAZZJONI OĦRA
            
                        (a)
                     
                     
                        L-applikant jista' jipprovdi kull informazzjoni addizzjonali rilevanti għall-applikazzjoni tiegħu li huwa jqis xierqa.
                     
                  
                        (b)
                     
                     
                        L-applikant għandu jipprovdi din l-informazzjoni bil-mod u fil-forma stipulati mill-awtorità kompetenti.
                     
                  
               TAQSIMA B — INFORMAZZJONI DWAR IL-PARAMETRI REFERENZJARJI
            
            9.   DESKRIZZJONI TAL-PARAMETRI REFERENZJARJI JEW TAL-FAMILJA TA' PARAMETRI REFERENZJARJI ATTWALI JEW PROSPETTIVI LI JISTGĦU JINTUŻAW FL-UNJONI
            
                        (a)
                     
                     
                        Lista li tinkludi l-parametri referenzjarji kollha pprovduti mill-applikant li diġà qed jintużaw fl-Unjoni u, fejn disponibbli n-Numri Internazzjonali tal-Identifikazzjoni tat-Titoli, (International Securities Identification Numbers, ISINs).
                     
                  
                        (b)
                     
                     
                        Deskrizzjoni tal-parametru referenzjarju jew tal-familja ta' parametri referenzjarji forniti u li diġà qed jintużaw fl-Unjoni, inkluża deskrizzjoni tas-suq jew tar-realtà ekonomika sottostanti li l-parametru referenzjarju jew il-familja ta' parametri referenzjarji jkunu intenzjonati li jkejlu, flimkien ma' indikazzjoni tas-sorsi użati biex jiġu pprovduti dawn id-deskrizzjonijiet, u deskrizzjoni tal-kontributuri, jekk ikun hemm, għal dan il-parametru referenzjarju jew familja ta' parametri referenzjarji.
                     
                  
                        (c)
                     
                     
                        Lista li tinkludi l-punti ta' riferiment kollha li huma maħsuba biex jitqiegħdu fis-suq għall-użu tagħhom fl-Unjoni u, fejn disponibbli, l-ISINs tagħhom.
                     
                  
                        (d)
                     
                     
                        Deskrizzjoni tal-parametru referenzjarju jew tal-familja ta' parametri referenzjarji li huma maħsuba biex jitqiegħdu fis-suq għall-użu tagħhom fl-Unjoni, inkluża deskrizzjoni tas-suq jew tar-realtà ekonomika sottostanti li l-parametru referenzjarju jew familja ta' parametri referenzjarji jkunu intenzjonati li jkejlu, flimkien ma' indikazzjoni tas-sorsi użati biex jiġu pprovduti dawn id-deskrizzjonijiet, u deskrizzjoni tal-kontributuri, jekk ikun hemm, għal dan il-parametru referenzjarju jew familja ta' parametri referenzjarji.
                     
                  
                        (e)
                     
                     
                        Kull evidenza dokumentata li parametru referenzjarju jew familja ta' parametri referenzjarji deskritti fil-punti b) u d) jistgħu jitqiesu bħala parametri referenzjarji ta' dejta regolata, f'konformità mad-definizzjoni stabbilita fil-punt (24) tal-Artikolu 3(1) tar-Regolament (UE) 2016/1011, u għalhekk huma intitolati għall-eżenzjonijiet elenkati fl-Artikolu 17(1) tal-istess Regolament.
                     
                  
                        (f)
                     
                     
                        Kull evidenza dokumentata li parametru referenzjarju jew familja ta' parametri referenzjarji deskritti fil-punti b) u d) jistgħu jitqiesu bħala parametri referenzjarji tal-komoditajiet, skont id-definizzjoni stabbilita fil-punt (23) tal-Artikolu 3(1) tar-Regolament (UE) 2016/1011, u li mhumiex ibbażati fuq sottomissjonijiet minn kontributuri li fil-maġġoranza tagħhom huma entitajiet taħt superviżjoni, flimkien ma' kull evidenza tal-implimentazzjoni tar-rekwiżiti tas-sistema speċjali kif stipulati mill-Artikolu 19 u mill-Anness II tar-Regolament jew il-prinċipji IOSCO għall-PRAs.
                     
                  
                        (g)
                     
                     
                        Kull evidenza dokumentata li parametru referenzjarju jew familja ta' parametri referenzjarji deskritti fil-punti b) u d) jistgħu jitqiesu bħala parametri referenzjarji tar-rati tal-imgħax, skont id-definizzjoni stabbilita fil-punt (22) tal-Artikolu 3(1) tar-Regolament (UE) 2016/1011, flimkien ma' kull evidenza tal-implimentazzjoni tar-rekwiżiti tas-sistema speċjali kif stabbiliti mill-Artikolu 18 u mill-Anness I tar-Regolament.
                     
                  
                        (h)
                     
                     
                        Kull evidenza dokumentata li parametru referenzjarju jew familja ta' parametri referenzjarji deskritti fil-punt (b) ikollhom grad ta' użu fit-territorju tal-Unjoni li jikkwalifika dan il-parametru referenzjarju jew il-parametri kollha inklużi f'din il-familja ta' parametri referenzjarji jew bħala parametri referenzjarji sinifikanti, kif definiti mill-punt (26) tal-Artikolu 3(1) tar-Regolament (UE) 2016/1011, jew bħala parametri referenzjarji mhux sinifikanti, kif definiti mill-punt (27) tal-Artikolu 3(1) tar-Regolament (UE) 2016/1011. L-informazzjoni li trid tingħata għandha tiġi ddeterminata, sa fejn ikun possibbli, abbażi tad-dispożizzjonijiet fir-Regolament Delegat tal-Kummissjoni (UE) 2018/66 (2) għall-valutazzjoni tal-ammont nominali ta' strumenti finanzjarji għajr id-derivattivi, l-ammont nozzjonali tad-derivattivi u l-valur nett tal-assi ta' fondi ta' investiment li jagħmlu referenza għall-parametri referenzjarji ta' pajjiż mhux ta' UE, fl-Unjoni, inkluż fil-każ ta' referenza indiretta għal kull parametru referenzjarju bħal dan f'kombinazzjoni ta' parametri referenzjarji.
                     
                  
                        (i)
                     
                     
                        Il-ħsieb wara l-applikazzjoni mill-amministratur ta' xi waħda mill-eżenzjonijiet elenkati fl-Artikolu 25(1), għal parametri referenzjarji sinifikanti u l-Artikolu 26(1), għal parametri referenzjarji mhux sinifikanti, tar-Regolament (UE) 2016/1011 fir-rigward tal-parametru referenzjarju; l-informazzjoni għandha tiġi ppreżentata, sa fejn ikun possibbli, abbażi tal-format stabbilit mill-istandards tekniċi ta' implimentazzjoni adottati skont l-Artikoli 25(8) u 26(5) tar-Regolament (UE) 2016/1011 (3).
                     
                  
                        (j)
                     
                     
                        Informazzjoni dwar miżuri li jittrattaw korrezzjonijiet għad-determinazzjoni jew il-pubblikazzjoni ta' parametri referenzjarji.
                     
                  
                        (k)
                     
                     
                        Informazzjoni dwar il-proċedura li għandha titwettaq mill-fornitur f'każ ta' bidliet għal parametru referenzjarju jew il-waqfien tiegħu, f'konformità mal-Artikolu 28(1) tar-Regolament (UE) 2016/1011 jew mal-Prinċipji IOSCO għall-parametri referenzjarji finanzjarji jew għall-PRAs li jikkorrispondu magħhom, kif applikabbli.
                     
                  10.   DEJTA TAL-INPUT U METODOLOĠIJA
            
                        (a)
                     
                     
                        Għal kull parametru referenzjarju jew familja ta' parametri referenzjarji, il-politiki u l-proċeduri fir-rigward tad-dejta tal-input, inklużi dawk li għandhom x'jaqsmu ma':
                        
                                    (i)
                                 
                                 
                                    it-tip ta' dejta tal-input użata, il-prijorità tal-użu tagħha u kull eżerċizzju ta' diskrezzjoni jew ġudizzju espert;
                                 
                              
                                    (ii)
                                 
                                 
                                    kull proċess li jiżgura li d-dejta tal-input tkun suffiċjenti, xierqa u verifikabbli;
                                 
                              
                                    (iii)
                                 
                                 
                                    il-kriterji li jiddeterminaw min jista' jikkontribwixxi dejta tal-input lill-amministratur u l-proċess għall-għażla tal-kontributuri;
                                 
                              
                                    (iv)
                                 
                                 
                                    l-evalwazzjoni tad-dejta tal-input tal-kontributur u l-proċess ta' validazzjoni tad-dejta tal-input.
                                 
                              
                  
                        (b)
                     
                     
                        Għal kull parametru referenzjarju jew familja ta' parametri referenzjarji, fir-rigward tal-metodoloġija:
                        
                                    (i)
                                 
                                 
                                    deskrizzjoni tal-metodoloġija, li tenfasizza l-elementi ewlenin tal-metodoloġija skont l-Artikolu 13 tar-Regolament (UE) 2016/1011, u speċifikati ulterjorment fl-istandards tekniċi regolatorji adottati skont l-Artikolu 13(3) tar-Regolament (UE) 2016/1011 (4);
                                 
                              
                                    (ii)
                                 
                                 
                                    Il-politiki u l-proċeduri, inklużi dawk li għandhom x'jaqsmu ma':
                                    
                                                —
                                             
                                             
                                                il-miżuri meħuda sabiex tingħata l-validazzjoni u rieżami tal-metodoloġija, inklużi kwalunkwe provi jew testijiet retrospettivi mwettqa;
                                             
                                          
                                                —
                                             
                                             
                                                il-proċess ta' konsultazzjoni dwar kull bidla materjali proposta fil-metodoloġija.
                                             
                                          
                              
                  
               (1)  Ir-Regolament Delegat tal-Kummissjoni (UE) 2018/1637 tat-13 ta' Lulju 2018 li jissupplimenta r-Regolament (UE) 2016/1011 tal-Parlament Ewropew u tal-Kunsill fir-rigward ta' standards tekniċi regolatorji dwar il-proċeduri u l-karatteristiċi tal-funzjoni ta' sorveljanza (ara l-paġna 1 ta' dan il-Ġurnal Uffiċjali).
            
               (2)  Ir-Regolament Delegat tal-Kummissjoni (UE) 2018/66 tad-29 ta' Settembru 2017 li jissupplimenta r-Regolament (UE) 2016/1011 tal-Parlament Ewropew u tal-Kunsill, li jispeċifika kif l-ammont nominali tal-istrumenti finanzjarji għajr id-derivattivi, l-ammont nozzjonali tad-derivattivi u l-valur nett tal-assi tal-fondi ta' investiment għandhom jiġu vvalutati (ĠU L 12, 17.1.2018, p. 11).
            
               (3)  Ir-Regolament ta' Implimentazzjoni tal-Kummissjoni (UE) 2018/1106 tat-8 ta' Awwissu 2018 li jistabbilixxi standards tekniċi ta' implimentazzjoni fir-rigward tal-mudelli għad-dikjarazzjoni ta' konformità li trid tiġi ppubblikata u miżmuma mill-amministraturi ta' parametri referenzjarji sinifikanti u mhux sinifikanti skont ir-Regolament (UE) 2016/1011 tal-Parlament Ewropew u tal-Kunsill (ĠU L 202, 9.8.2018, p. 9).
            
               (4)  Ir-Regolament Delegat tal-Kummissjoni (UE) 2018/1641 tat-13 ta' Lulju 2018 li jissupplimenta r-Regolament (UE) 2016/1011 tal-Parlament Ewropew u tal-Kunsill fir-rigward ta' standards tekniċi regolatorji li jispeċifikaw ulterjorment l-informazzjoni li għandha tiġi pprovduta minn amministraturi ta' parametri referenzjarji kritiċi jew sinifikanti dwar il-metodoloġija użata biex jiġi ddeterminat il-parametru referenzjarju, l-analiżi u l-approvazzjoni interni tal-metodoloġija u dwar il-proċeduri biex isiru bidliet materjali fil-metodoloġija (ara l-paġna 21 ta' dan il-Ġurnal Uffiċjali).